ལྟོས་པ་

ལྟོས་པ་ཞེས་པ་ནི་བོད་སྐད་ཀྱི་ཐ་སྙད་ཅིག་སྟེ། གཞན་ལ་བརྟེན་པའམ་རེ་བ་བྱེད་པ། འདོད་པ་སྐོང་བའི་ཆེད་དུ་གཞན་ལ་ལྟ་བ། གཞན་གྱི་རོགས་རམ་ལ་རག་ལས་པ་སོགས་ཀྱི་དོན་ལ་སྤྱོད་པའི་ཚིག་ཡིན། ནང་པའི་གཞུང་ལུགས་སུ་བྱང་ཆུབ་སེམས་དཔའི་སྤྱོད་པ་བསྟན་པའི་སྐབས་སུ་ལྟོས་པ་མེད་པའི་ཡོན་ཏན་གལ་ཆེར་བརྗོད་ཅིང་། རང་དོན་དང་འབྲས་བུ་ལ་ལྟོས་པ་མེད་པར་སེམས་ཅན་གྱི་དོན་ལ་འཇུག་པའི་སྒོ་ནས་ཕར་ཕྱིན་གྱི་སྤྱོད་པ་ལ་གོ་རིམ་ཡོད་པར་བསྟན།
སྒྲ་བཤད།
ལྟོས་པ་ཞེས་པ་ནི་ལྟོས་ཞེས་པའི་འབྱུང་ཁུངས་ནས་བྱུང་བ་སྟེ། བྱ་ཚིག་གི་ངོ་བོ་ནས་མཐོང་བ། ཞིབ་བཤེར། བལྟ་སྟངས། གཞོལ་བ། བརྟེན་པ་སོགས་ཀྱི་དོན་དུ་གོ་དགོས། འདི་ལ་པ་ཡི་རྐྱེན་སྦྱར་ནས་མིང་ཚིག་ཏུ་གྱུར་པ་ཡིན།
མཚན་ཉིད།
ལྟོས་པ་ཞེས་པ་ནི་གཞན་གྱི་དངོས་པོ་འམ་གནས་སྟངས་ལ་བརྟེན་ནས་རང་ཉིད་ཀྱི་ཡོད་པ་འམ་བྱ་བ་ལ་ཞུགས་པའི་ཚུལ་ལ་གོ དེའི་ལྡོག་ཕྱོགས་སུ་ལྟོས་པ་མེད་པ་ཞེས་པ་ནི་གཞན་གྱི་ཡོད་མེད་དང་གནས་སྟངས་ལ་མ་བརྟེན་པར་རང་རྐྱང་པའི་ངང་ནས་གནས་པའམ་བྱ་བ་ལ་ཞུགས་པའི་ཚུལ་ལ་གོ་དགོས།
དབྱེ་བ།
ཕྱི་རོལ་གྱི་ལྟོས་པ། དེ་ནི་ཕྱི་རོལ་གྱི་དངོས་པོ་འདོད་ཡོན་དང་གནས་སྟངས། གཞན་གྱི་མཐུན་འགྱུར། ཡོ་བྱད་སོགས་ལ་བརྟེན་ནས་རང་ཉིད་ཀྱི་སེམས་ཀྱི་བདེ་སྐྱིད་དང་བྱ་བ་ལ་ཞུགས་པའི་ཚུལ་ལ་གོ།

ནང་གི་ལྟོས་པ། དེ་ནི་རང་ཉིད་ཀྱི་ལུས་སེམས་ཀྱི་གནས་སྟངས་དང་ཉམས་མྱོང་། བསམ་བློ་སོགས་ལ་བརྟེན་ནས་སྤྱོད་པ་ལ་ཞུགས་པའི་ཚུལ་ལ་གོ།
ནང་དོན།
འདོད་ཡོད་སོགས་ལ་ལྟོས་པ་མེད་པ།
"སྐྱེས་བུ་དམ་པ་ག༷ང་ཞིག༷་གཉེན་གྲོགས་ལོངས་སྤྱོད་སོགས་འདོད་པའི་ཡོན་ཏན་ཀུན༷་ལ༷་རེ་འདོད་ཀྱིས་ལྟོས༷་པ་མེ༷ད་པ༷་ཉིད་དུ་གན༷ས་པ་དེ༷་ཡི༷་འབྱོར་པའི་བདེ་བ་ཕུན་ སུམ་ཚོ༷གས་པ་ནམ་ཡང་ཟ༷ད་མི་ཤེ༷ས་པ་ཉིད་ཡིན་ཏེ།"མཁན་པོ་ཀུན་དཔལ། སྤྱོད་འཇུག་གི་ཚིག་འགྲེལ་འཇམ་དབྱངས་བླ་མའི་ཞལ་ལུང་། ཤིང་དཔར། ཤོག་ངོས། ༥༡༠ ཞེས་གསུངས་པ་ལྟར། བྱང་ཆུབ་སེམས་དཔའ་རྣམས་ཀྱིས་ཕྱི་རོལ་གྱི་འདོད་ཡོན་དང་གཞན་གྱི་རེ་འདོད་ལ་ལྟོས་པ་མེད་པར་གནས་དགོས་པའི་གནད་གལ་ཆེ་བ་སྟོན་གྱི་ཡོད།

གཞན་དོན་གྱི་ཆེད་དུ་ལྟོས་པ་མེད་པར་སྦྱིན་པ།
དེ་བཞིན་དུ། "ལུས་ལོངས་སྤྱོད་དགེ་རྩ་ཐམས་ཅད་གཞན་དོན་དུ་གཏོང་བར་རིགས་ཏེ། དེ་ལྟར་ཐམས་ཅད་བཏང་བས་མྱ་ངན་ལས་འདའ་བ་ཐོབ་ནུས་ལ། བདག་གི་བློ་ཡང་མི་གནས་པའི་མྱ་ངན་ལས་འདས་པ་སྒྲུབ་འདོད་པ་ཡིན་པས་སོ། །"རྒྱལ་ཚབ་དར་མ་རིན་ཆེན། སྤྱོད་འཇུག་གི་རྣམ་བཤད་རྒྱལ་སྲས་འཇུག་ངོགས། ཤིང་དཔར། ཤོག་ངོས། ༥༤ཞེས་གསུངས་པ་འདིས་རང་གི་ཕན་ཡོན་ལ་ལྟོས་པ་མེད་པར་གཞན་དོན་དུ་ཐམས་ཅད་གཏོང་བའི་གལ་ཆེ་བ་བསྟན་གྱི་ཡོད།

ཉམས་མྱོང་གི་སྒོ་ནས་ལྟོས་པ་མེད་པར་གནས་པ།
"ཁང་སྟོང་དང་ཤིང་དྲུང་དང་ཕུག་དག་ཏུ་གང་དུ་ཇི་སྲིད་འདོད་ཀྱི་བར་དུ་གནས་ཤིང་། དེ་འདོད་ཡོན་ལ་ཡོངས་སུ་འཛིན་པ་དང་སྲུང་བའི་སྡུག་བསྔལ་སྤངས་ཏེ་རེ་དོགས་ཀྱི་ལྟོས་པ་མེད་པར་བག་ཡངས་སུ་སྤྱོད་ལ།"རྒྱལ་སྲས་ཐོགས་མེད་བཟང་པོ། སྤྱོད་འཇུག་གི་འགྲེལ་པ་ལེགས་བཤད་རྒྱ་མཚོ། ཤིང་དཔར། ཤོག་ངོས། ༡༥༤ ཞེས་གསུངས་པ་འདིས་དབེན་པ་ལ་དགའ་ཞིང་ཕྱི་རོལ་གྱི་རེ་འདོད་དང་འཇིགས་པ་རྣམས་ལ་ལྟོས་པ་མེད་པར་ཞི་གནས་ཀྱི་ཉམས་མྱོང་ལ་གནས་པའི་ཁྱད་པར་སྟོན་གྱི་ཡོད།

རྟེན་འབྲེལ་གྱི་ཆ་ནས་ལྟོས་པ། དབུ་མའི་ལྟ་བར་ལྟོས་པ་ཞེས་པ་འདིས་ཆོས་ཐམས་ཅད་རྟེན་འབྲེལ་ཅན་ཡིན་པའི་གནས་ལུགས་སྟོན། གཞུང་དུ་གསལ་བ་ལྟར། "འདི་ཡོད་པས་འདི་འབྱུང་ལ་འདི་སྐྱེས་པས་འདི་སྐྱེ་བའི་ཕྱིར། འགྲོ་བ་འདི་ནི་རྐྱེན་ལས་བྱུང་བ་ཙམ་སྟེ་ འདིར་འགའ་ཡང་རང་དབང་ཅན་དུ་འབྱུང་བ་མེད་དོ། །"དཔའ་བོ་གཙུག་ལག་ཕྲེང་བ། སྤྱོད་འཇུག་གི་རྣམ་བཤད་ཐེག་ཆེན་ཆོས་ཀྱི་རྒྱ་མཚོ། ཤིང་དཔར། ཤོག་གྲངས། ༤༢༩ ཞེས་གསུངས་པ་ལྟར། དངོས་པོ་གང་ཡང་རང་ནུས་ཀྱིས་སྐྱེ་བ་མེད་པར་རྒྱུ་རྐྱེན་ལ་ལྟོས་ནས་འབྱུང་བ་ཡིན།

སེམས་བསྐྱེད་ཀྱི་ངོ་བོ་ནས་ལྟོས་པ་མེད་པ།
ཡོན་ཏན་གུམ་བཞུག་གི་གཞུང་ལས། "ལན་དང་རྣམ་སྨིན་སོགས་གང་ལའང་ལྟོས་པ་ མེད་པ་སེམས་ཅན་ཐམས་ཅད་ལ་ཉེ་རིང་མཉམ་པ་ཉིད་དུ་བལྟས་ནས་ལེགས་པར་ཕན་འདོགས་ཤིང་བདེ་དགེ་འབའ་ཞིག་ལ་སྦྱོར་བར་བྱེད་པ་"ཐུབ་བསྟན་ཆོས་གྲགས། སྤྱོད་འཇུག་གི་འགྲེལ་བཤད་རྒྱལ་སྲས་ཡོན་ཏན་བུམ་བཟང་། ཤིང་དཔར། ཤོག་ངོས། ༨༠ཞེས་གསུངས་པ་འདིས་བྱང་ཆུབ་སེམས་དཔའ་རྣམས་ཀྱིས་ལན་འདོད་དང་རྣམ་སྨིན་གྱི་འབྲས་བུ་རེ་བ་ལ་ལྟོས་པ་མེད་པར་སེམས་ཅན་ལ་ཕན་པ་བྱེད་པའི་གནད་གལ་ཆེ་བ་བཤད་ཡོད།

ལྟོས་པ་མེད་པའི་སྤྱོད་པ། "དེ་ཉིད་ནི་ལྟོས་པ་མེད་པ་ཞེས་གསུངས་པ་ཡིན་ཏེ། དེའི་རྣམ་པར་སྨིན་པ་ལ་རང་གི་དོན་དུ་ལྟོས་པ་མེད་པའོ། །དེ་ལྟར་ན་སུའི་དོན་དུ་ཉམས་སུ་ལེན་ པར་བྱེད་ཅེ་ན། སེམས་ཅན་ཀུན་གྱི་དོན་བསྒྲུབ་ཕྱིར། །"ཤེས་རབ་འབྱུང་གནས་བློ་གྲོས། སྤྱོད་འཇུག་གི་དཀའ་འགྲེལ། ཤིང་དཔར། ཤོག་ངོས།  ༦༠ཞེས་གསུངས་པ་ལྟར། འདི་ནི་བྱང་ཆུབ་སེམས་དཔའ་རྣམས་ཀྱིས་སེམས་ཅན་གྱི་དོན་ལ་ལས་ལ་ཞུགས་པའི་སྐབས་རང་གི་འབྲས་བུ་ལ་རེ་བ་མེད་པར་སྤྱོད་པ་ལ་གོ།
རྩོད་སྤོང་།
ཁ་ཅིག་གིས་བྱང་ཆུབ་སེམས་དཔའ་རྣམས་ཀྱིས་གལ་ཏེ་གང་ལའང་ལྟོས་པ་མེད་པར་སྤྱོད་ན་གཞན་དོན་ཇི་ལྟར་བྱེད་དམ་ཞེས་འདྲི་སྲིད།
དེའི་ལན་དུ། "རང་དོན་ལ་ལྟོས་པ་མེད་པར་བདག་ཉིད་གཞན་ལ་ཕན་པའི་ཆེད་དུ་གཏང་བར་བྱ་བ་དང་། གཞན་སེམས་ཅན་རྣམས་ལ་བདག་ཉིད་བཞིན་དུ་གཅེས་པར་བཟུང་ནས་བརྗེ་བར་བྱ་བ་ཡིན་"ཐུབ་བསྟན་ཆོས་གྲགས། སྤྱོད་འཇུག་གི་འགྲེལ་བཤད་རྒྱལ་སྲས་ཡོན་ཏན་བུམ་བཟང་། ཤིང་དཔར། ཤོག་ངོས། ༨༦༢ཞེས་གསུངས་པ་འདིས་ལྟོས་པ་མེད་པའི་ཆོས་སྤྱོད་ནི་གཞན་དོན་གྱི་ཆེད་དུ་ཡིན་པས་འགལ་བ་མེད་པར་གསལ་བཤད་ཡོད།
བསྡུས་དོན།
ལྟོས་པ་ཞེས་པའི་ཐ་སྙད་འདི་ནི་བོད་ཀྱི་ནང་ཆོས་ཀྱི་ཆོས་སྤྱོད་ནང་གལ་ཆེན་པོའི་རྨང་གཞི་ཞིག་ཡིན། ཁྱད་པར་དུ་བྱང་ཆུབ་སེམས་དཔའི་སྤྱོད་པ་ལ་ཕྱི་རོལ་གྱི་འདོད་ཡོན་དང་ལན་འདོད། རེ་བ་སོགས་ལ་ལྟོས་པ་མེད་པར་གཞན་དོན་གྱི་ཆེད་དུ་སྤྱོད་པ་བྱེད་པའི་གནད་དམ་པོ་ཞིག་ཡིན། དེ་བཞིན་ཆོས་ཉིད་ཀྱི་རང་བཞིན་ཡང་རྟེན་འབྲེལ་གྱི་སྒོ་ནས་གཞན་ལ་ལྟོས་ནས་འབྱུང་ཡང་། དམ་པའི་ཆོས་སྤྱོད་པ་ན་ཕྱི་རོལ་གྱི་གནས་སྟངས་ལ་ལྟོས་པ་མེད་པར་ཐུགས་རྗེ་ཆེན་པོ་དང་ཤེས་རབ་ཀྱིས་གཞན་དོན་ལ་འཇུག་དགོས་པ་སྟེ། འདིས་བོད་ཀྱི་ནང་ཆོས་ཀྱི་ལམ་རིམ་དང་སེམས་སྦྱོང་གི་རྨང་གཞི་ལ་གནད་འགག་ཆེན་པོ་ཞིག་ཡིན་པར་སྟོན་གྱི་ཡོད། དེས་ན་ལྟོས་པ་དང་ལྟོས་པ་མེད་པའི་རིགས་པ་རྟོགས་པ་ནི་ཆོས་པ་རྣམས་ཀྱི་ཉམས་ལེན་ལ་གནད་འགག་ཆེན་པོ་ཞིག་ཡིན།
ལུང་ཁུངས།
Category:བོད་སྐད།